Dôvodová správa
A. Všeobecná časť
Návrh zákona, ktorým sa mení a dopĺňa zákon č. 130/2005 Z. z. o vojnových hroboch v znení neskorších predpisov (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na rok 2026.
Cieľom návrhu zákona je úprava a doplnenie základných pojmov na úseku vojnových hrobov za účelom zabezpečiť efektívnejšiu starostlivosť, vyššiu úroveň ochrany a systematickejšie financovanie na úseku vojnových hrobov. Zavedenie nových pojmov, ako sú vojnové pietne miesto a vojnový cintorín, umožní presnejšie a prehľadnejšie vedenie evidencií na úseku vojnových hrobov.
Zároveň sa upravuje mechanizmus financovania starostlivosti na úseku vojnových hrobov tak, aby zodpovedal súčasným štandardom a reálnej aplikačnej praxi. Spresňuje sa okruh vojnových hrobov, na ktoré sa poskytuje pravidelný ročný príspevok. Podľa návrhu zákona sa poskytovanie tohto príspevku obmedzí na vojnové hroby s ľudskými ostatkami vojnovej obete.
Návrh zákona nebude mať vplyv na rozpočet verejnej správy, vplyv na limit verejných výdavkov, vplyv na podnikateľské prostredie, sociálne vplyvy, vplyv na životné prostredie, vplyv na informatizáciu spoločnosti, vplyv na služby verejnej správy pre občana ani vplyv na manželstvo, rodičovstvo a rodinu.
Návrh zákona nebude predmetom vnútrokomunitárneho pripomienkového konania.
Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentami, ktorými je Slovenska republika viazaná, ako aj s právne záväznými aktami Európskej únie. 
V navrhovanej účinnosti zákona od 1. januára 2027 sa zohľadňuje predpokladaný priebeh legislatívneho procesu a dostatočná dĺžka legisvakancie na prípravu jeho vykonávania.


B. Osobitná časť
K čl. I
K bodu 1 (§ 1)
Doplnením slov „vojnové pietne miesta“ sa reflektuje na navrhovanú úpravu základných pojmov.
K bodu 2 (§ 1, § 6 ods. 2 písm. b) a ods. 3 písm. a))
V súvislosti so zavedením nového základného pojmu starostlivosť o vojnové pietne miesto sa súčasne mení pojem starostlivosť o vojnové hroby na starostlivosť na úseku vojnových hrobov.
K bodu 3 (§ 2 písm. a))
Upravuje sa základný pojem vojnový hrob ako miesto, kde sú uložené ľudské ostatky vojnovej obete. Navrhovaná zmena reaguje na potrebu rozlíšenia vojnového hrobu s ľudskými ostatkami a miestom, ktoré pripomína vojnovú udalosť alebo vojnové obete.
K bodu 4 (§ 2 písm. b) a c))
Dopĺňajú sa nové základné pojmy vojnové pietne miesto a vojnový cintorín. Navrhovaná zmena reaguje na potrebu rozlíšenia vojnového hrobu s ľudskými ostatkami a miestom, ktoré pripomína vojnovú udalosť alebo vojnové obete. Definícia základného pojmu vojnový cintorín predstavuje zosúladenie aplikačnej praxe so zákonom.
K bodu 5 (§ 2 písm. e))
Navrhovaná úprava reaguje na zmenu základného pojmu vojnový hrob.
K bodu 6 (§ 2 písm. f))
Doplnením definície starostlivosti o vojnové pietne miesto sa vytvára legislatívny základ pre zabezpečenie starostlivosti o vojnové pietne miesta, ktoré nemajú podobu hrobu, no je nevyhnutné im venovať významnú pozornosť predovšetkým z historického a celospoločenského významu.
K bodu 7 (§ 2 písm. g))
Navrhovaná úprava predstavuje zosúladenie aplikačnej praxe so zákonom vo vzťahu k slovenským vojnovým hrobom v zahraničí.
K bodu 8 (§ 3)
Navrhovaná právna úprava nadväzuje na diferencovanie medzi pojmami vojnový hrob a vojnové pietne miesto. Zakladá sa systém starostlivosti o vojnový hrob a starostlivosti o vojnové pietne miesto. 
Ďalej ide o legislatívno-technické zmeny reagujúce na úpravu základných pojmov.
Zároveň dochádza k aktualizácií poznámky pod čiarou k odkazu 1 z dôvodu prijatia zákona č. 25/2025 Z. z. Stavebný zákon a o zmene a doplnení niektorých zákonov (Stavebný zákon) v znení neskorších predpisov.
K bodu 9 (poznámka pod čiarou k odkazu 2))
Poznámka pod čiarou k odkazu 2 sa aktualizuje z dôvodu prijatia zákona č. 663/2007 Z. z. o minimálnej mzde v znení neskorších predpisov.
K bodu 10 (§ 4 ods. 2 písm. b))
Rozširuje sa účel, na ktorý možno poskytnúť príspevok v súvislosti s vykonávaním prác na vojnovom hrobe, vojnovom pietnom mieste  alebo vojnovom cintoríne. Podľa doterajšej úpravy bolo podmienkou, že výkon prác musel súvisieť s udalosťou celospoločenského alebo medzinárodného významu. Navrhuje sa, aby príspevok bolo možné poskytnúť aj v prípadoch, kedy sú práce na vojnovom hrobe potrebné, avšak nevyhnutne nemusia súvisieť s konkrétnou udalosťou mimoriadneho významu. Pre obce sa tak otvárajú ďalšie možnosti na získanie príspevku.
Ďalej ide o legislatívno-technickú úpravu z dôvodu zavedenia základných pojmov vojnové pietne miesto a vojnový cintorín.
K bodom 11, 12, 13, 19, 20, 23 a 25 (§ 4 ods. 2 písm. c) až e), § 5 ods. 1, § 6 ods. 2 písm. c) a d) a ods. 3 písm. c), § 8 ods. 1 písm. a) a b) a § 9 ods. 1 písm. a) a b))
Ide o legislatívno-technickú úpravu z dôvodu zavedenia základných pojmov vojnové pietne miesto a vojnový cintorín.
K bodu 14 (§ 4 ods. 5)
Rozširuje sa okruh oprávnených žiadateľov o príspevok na zabezpečenie starostlivosti na úseku vojnových hrobov. Doterajší okruh žiadateľov, ktorý zahŕňal len občianske združenia, sa rozširuje na vyššie územné celky, cirkvi, náboženské spoločnosti alebo mimovládne neziskové organizácie. Uvedená zmena má za cieľ umožniť širšiemu okruhu subjektov požiadať o príspevok na zabezpečenie starostlivosti na úseku vojnových hrobov a zvýšiť tak efektívnosť jeho poskytovania.
K bodu 15 (§ 4 ods. 6)
Ide o legislatívno-technickú úpravu z dôvodu rozšírenia okruhu subjektov, ktoré sú oprávnené požiadať o príspevok na starostlivosť na úseku vojnových hrobov.
K bodom 16, 17 a 26 (§ 4 ods. 8, ods. 10 písm. b), ods. 13 písm. b), § 8 ods. 1 písm. c) a § 9 ods. 1 písm. c))
Ide o legislatívno-technickú zmenu z dôvodu zmeny vnútorného odkazu a zjednotenie s aplikačnou praxou.
K bodu 18 (§ 4 ods. 14 a 15)
Dopĺňajú sa ustanovenia súvisiace so spracovávaním a zverejňovaním osobných údajov v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.
 K bodu 21 (§ 6 ods. 2 písm. f))
Ide o legislatívno-technickú úpravu z dôvodu zmeny vnútorného odkazu.
K bodu 22 (§ 6 ods. 2 písm. g))
Precizuje sa názov evidencie na úseku vojnových hrobov s cieľom presnejšej špecifikácie údajov, ktoré obsahuje. Explicitne sa ustanovuje, že evidencia obsahuje aj údaje o slovenských vojnových hroboch v zahraničí. Zároveň sa dopĺňajú kompetencie Ministerstva vnútra Slovenskej republiky o zverejňovanie ústrednej evidencie na úseku vojnových hrobov na svojom webovom sídle, vrátane vymedzenia rozsahu zverejňovaných údajov. Táto úprava prispieva k verejnej kontrole a umožňuje jednoduchšiu orientáciu na úseku vojnových hrobov.
K bodu 24 (§ 6 ods. 3 písm. g))
Precizuje sa názov evidencie na úseku vojnových hrobov z dôvodu úpravy definície základného pojmu vojnový hrob a vojnové pietne miesto. 

K bodu 27 (§ 9 ods. 2)
Ide o legislatívno-technickú úpravu z dôvodu zmeny vnútorného odkazu.
K bodu 28 (§ 10)
Rozsah údajov, ktoré sa vedú v evidencii na úseku vojnových hrobov sa upravuje v nadväznosti na diferencovanie pojmov vojnový hrob, vojnové pietne miesto a zavedenie nového pojmu vojnový cintorín. Zároveň sa evidencia na úseku vojnových hrobov dopĺňa o údaj o GPS súradniciach, kde sa vojnový hrob, vojnové pietne miesto a vojnový cintorín nachádza. Cieľom je spresnenie ich lokalizácie. 
Navrhované zmeny smerujú k sprehľadneniu a spresneniu evidencie, čo je základným predpokladom na zefektívnenie dozorovej činnosti príslušných orgánov na úseku vojnových hrobov. Evidencia sa zároveň stane prehľadnejšou pre širokú verejnosť.
Ďalej ide o legislatívno-technické úpravy z dôvodu zavedenia základných pojmov vojnové pietne miesto a vojnový cintorín. 
Poznámka pod čiarou k odkazu 4 sa vypúšťa z dôvodu jej nadbytočnosti.
K bodu 29 (§ 11 ods. 4)
Prechodným ustanovením ku dňu účinnosti zákona sa upravuje postup pri vyplácaní príspevkov na starostlivosť o vojnové hroby v roku 2027. Ustanovuje sa, že príspevok sa poskytuje v súlade so žiadosťami o príspevok podanými do 30. apríla 2026 podľa doteraz platnej právnej úpravy.
K bodu 30
Ide o legislatívnu úpravu z dôvodu prijatia zákona č. 180/2013 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov, ktorým boli obvodné úrady v sídle kraja zrušené a nahradené okresnými úradmi v sídle kraja.
K čl. II
Vzhľadom na potrebnú dĺžku legislatívneho procesu a dostatočnú legisvakanciu sa navrhuje účinnosť zákona 1. januára 2027.

